Oʻzbekiston Respublikasi Fanlar akademiyasining haqiqiy aʼzolarini qoʻllab-quvvatlashni yanada kuchaytirish chora-tadbirlari toʻgʻrisida
(resolution, 2022-04-05)

Oʻzbekiston Respublikasi Prezidentining “Oʻzbekiston Respublikasi Fanlar akademiyasining akademiklari faoliyatini yanada takomillashtirish va ragʻbatlantirish chora-tadbirlari toʻgʻrisida” 2016-yil 29-dekabrdagi PF-4907-son Farmoniga muvofiq hamda Fanlar akademiyasining haqiqiy aʼzolarini salomatligini mustahkamlash va ularni ijtimoiy qoʻllab-quvvatlashni yanada kuchaytirish maqsadida Vazirlar Mahkamasi qaror qiladi: 1. Oʻzbekiston Respublikasi Fanlar akademiyasi haqiqiy aʼzolarining salomatligini sanatoriy-sogʻlomlashtirish va kurort-sogʻlomlashtirish muassasalarida mustahkamlash tartibi toʻgʻrisida Nizom ilovaga muvofiq tasdiqlansin. 2. Oʻzbekiston Respublikasi Fanlar akademiyasi Sogʻliqni saqlash vazirligi bilan birgalikda: Oʻzbekiston Respublikasi Fanlar akademiyasining haqiqiy aʼzolari yashash joyidagi sogʻliqni saqlash muassasalarida dispanserizatsiyadan oʻtkazilib, uning natijalariga koʻra sogʻlomlashtirishning tavsiya etilgan yoʻnalishini koʻrsatgan holda sanatoriy-kurort kartasi ochilishi va kurort-sogʻlomlashtirish hamda sanatoriy-sogʻlomlashtirish muassasalariga yoʻllanmalar ajratish uchun ularning roʻyxatlari bir oy muddatda shakllantirilishini; 2017-yilda yoʻllanmalarni ajratish rejasini, sanatoriylar kesimida sogʻlomlashtirish uchun har oyda ajratilgan yoʻllanmalar sonini koʻrsatgan holda, ishlab chiqib ikki oy muddatda Vazirlar Mahkamasiga tasdiqlash uchun kiritilishini; 2017-yilda yoʻllanmalarni taqsimlash rejasi Vazirlar Mahkamasi tomonidan tasdiqlangandan soʻng oʻn kun muddatda Oʻzbekiston Kasaba uyushmalari Federatsiyasining Sanatoriya-kurortlar boshqarmasi, davlat va xoʻjalik boshqaruvi organlariga qarashli sanatoriy-sogʻlomlashtirish muassasalari hamda Yalta va Kislovodsk shaharlaridagi “Oʻzbekiston” kurort-sogʻlomlashtirish aksiyadorlik jamiyati bilan shartnomalar tuzilishini hamda Oʻzbekiston Respublikasi Fanlar akademiyasining haqiqiy aʼzolariga yoʻllanmalar berilishini taʼminlasin. 3. Oʻzbekiston Respublikasi Fanlar akademiyasi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarini bir oy muddatda ushbu qarorga muvofiqlashtirsinlar. 4. Mazkur qarorning bajarilishini nazorat qilish Vazirlar Mahkamasining Taʼlim va ilm-fan masalalari axborot-tahlil departamenti hamda Sogʻliqni saqlash, ekologiya, atrof muhitni muhofaza qilish, jismoniy tarbiya va sport masalalari axborot tahlil departamentiga yuklansin. 1. Ushbu Nizom Oʻzbekiston Respublikasi Prezidentining “Oʻzbekiston Respublikasi Fanlar akademiyasining akademiklari faoliyatini yanada takomillashtirish va ragʻbatlantirish chora-tadbirlari toʻgʻrisida” 2016-yil 29-dekabrdagi PF-4907-son Farmoniga muvofiq Oʻzbekiston Respublikasi Fanlar akademiyasining haqiqiy aʼzolarini va ularni kuzatuvchilarni sanatoriy-sogʻlomlashtirish va kurort-sogʻlomlashtirish muassasalariga yuborish tartibini, shu jumladan ularni sogʻlomlashtirish shart-sharoitlari va muddatlarini, yoʻllanmalarni ajratish va moliyalashtirish tartibini belgilaydi. 2. Oʻzbekiston Respublikasi Fanlar akademiyasining (keyingi oʻrinlarda Fanlar akademiyasi deb ataladi) haqiqiy aʼzolari bir nafar kuzatuvchi bilan birga yiliga bir marta oʻzlari uchun maqbul boʻlgan muddatda Oʻzbekiston Respublikasi Sogʻliqni saqlash vazirligi, Oʻzbekiston Kasaba uyushmalari Federatsiyasi, davlat va xoʻjalik boshqaruvi organlariga qarashli sanatoriy-sogʻlomlashtirish muassasalarida hamda Yalta va Kislovodsk shaharlaridagi “Oʻzbekiston” kurort-sogʻlomlashtirish aksiyadorlik jamiyatining sanatoriylarida (keyingi oʻrinlarda sanatoriylar deb ataladi) sogʻlomlashtirish kursidan bepul oʻtish huquqiga ega. Kuzatuvchi sifatida birinchi navbatda Fanlar akademiyasi haqiqiy aʼzosining yaqin qarindoshlari boʻlishi mumkin. Agar yaqin qarindoshlari boʻlmasa, sogʻlomlashtirish kursidan oʻtuvchi Fanlar akademiyasining haqiqiy aʼzosi tomonidan Fanlar akademiyasi bilan kelishilgan holda taklif etilgan shaxs kuzatuvchi boʻlishi mumkin. 3. Oʻzbekiston Respublikasi Fanlar akademiyasining haqiqiy aʼzolarini va ularni kuzatuvchilarni sanatoriylarga yuborish ushbu Nizomning 1-ilovasidagi sxemaga muvofiq amalga oshiriladi. 4. Fanlar akademiyasi haqiqiy aʼzolari va ularni kuzatuvchi shaxslar sanatoriylarda sogʻlomlashtirish kursini Vazirlar Mahkamasi tomonidan har yili tasdiqlanadigan Yoʻllanmalarni taqsimlash rejasiga muvofiq oʻtadilar. 5. Fanlar akademiyasi haqiqiy aʼzolari keyingi yil uchun sanatoriyga yoʻllanma olish uchun har yili 1-sentabrgacha Oʻzbekiston Respublikasi Fanlar akademiyasiga quyidagi hujjatlarni taqdim etadilar: ushbu Nizomning 2-ilovasiga muvofiq shakl boʻyicha ariza; pasport nusxasi; Oʻzbekiston Respublikasi Fanlar akademiyasining haqiqiy aʼzoligini tasdiqlovchi guvohnoma nusxasi; kuzatuvchi toʻgʻrisida maʼlumotlar (pasport nusxasi, yaqin qarindoshligini tasdiqlovchi hujjat). Fanlar akademiyasi taqdim etilgan hujjatlarni ushbu Nizomning 3-ilovasiga muvofiq “Yoʻllanmalar soʻrab yozilgan arizalarni roʻyxatga olish daftari”da roʻyxatdan oʻtkazadi. 6. Yoʻllanma unda koʻrsatilgan muddatda haqiqiy hisoblanadi. Fanlar akademiyasi haqiqiy aʼzolari salomatligining holatiga yoki boshqa asosli sabablarga koʻra yoʻllanmadan belgilangan muddatda foydalanish imkoniyatiga ega boʻlmagan taqdirda, yoʻllanmaning amal qilish muddati tugashidan kamida ikki hafta oldin Fanlar akademiyasiga murojaat qilib, yoʻllanma muddatini oʻzgartirishlari mumkin. Yoʻllanmada koʻrsatilgan muddatlarni kalendar yil mobaynida ikki martadan ortiq koʻchirishga yoʻl qoʻyilmaydi. 7. Fanlar akademiyasi salomatlikni tiklash muddati koʻrsatilgan holda ariza berganlarning roʻyxatini shakllantiradi va har yili 10-sentabrgacha Oʻzbekiston Respublikasi Sogʻliqni saqlash vazirligiga taqdim etadi. 8. Sogʻliqni saqlash vazirligi Fanlar akademiyasi tomonidan taqdim etilgan roʻyxatni olgandan keyin uni besh ish kuni mobaynida Fanlar akademiyasi haqiqiy aʼzolarining doimiy yashash yoki vaqtincha turgan joyidagi tibbiyot muassasalariga yetkazadi. 9. Tibbiyot muassasalari taqdim etilgan roʻyxatlar boʻyicha bir oy muddatda Fanlar akademiyasining haqiqiy aʼzolarini bepul dispanserizatsiyadan oʻtkazadilar va uning natijalariga koʻra sanatoriyda sogʻlomlashtirishning zarur yoʻnalishini aniqlaydilar. 10. Fanlar akademiyasining haqiqiy aʼzosini dispanserizatsiyadan oʻtkazish natijalari asosida uning tibbiy kartasida sanatoriyda sogʻlomlashtirishning zarur yoʻnalishi va zid koʻrsatmalar (ular mavjud boʻlganda) koʻrsatilgan holda tegishli yozuv qayd etiladi. 11. Tibbiy kartadagi yozuv asosida tibbiyot muassasasi Fanlar akademiyasining haqiqiy aʼzosiga belgilangan shakldagi sanatoriy-kurort kartasini rasmiylashtiradi va ushbu karta yoʻllanma olish uchun asos hisoblanadi. Zarurat boʻlganda, Fanlar akademiyasining haqiqiy aʼzosining salomatligida oʻzgarishlar yuz bergan taqdirda sanatoriy-kurort kartasiga tuzatishlar kiritilishi mumkin. 12. Sogʻliqni saqlash vazirligi: tibbiyot muassasalaridan har yili 25-oktabrgacha dispanserizatsiyadan oʻtgan Fanlar akademiyasining haqiqiy aʼzolarini sogʻlomlashtirish yoʻnalishlarini va sanatoriylar nomlarini koʻrsatgan holda tuzilgan roʻyxatni oladi; besh ish kuni mobaynida roʻyxatni Fanlar akademiyasiga taqdim etadi. 13. Tibbiyot muassasasi rahbari Fanlar akademiyasining haqiqiy aʼzolarini dispanserizatsiyadan oʻtkazishning belgilangan muddatlari taʼminlanishi, shuningdek tibbiy va sanatoriy-kurort kartasida sogʻlomlashtirishning zarur yoʻnalishi toʻgʻrisidagi yozuvlarning haqqoniyligi uchun shaxsan javob beradi. 14. Oʻzbekiston Respublikasi Sogʻliqni saqlash vazirligi taqdim etgan roʻyxat asosida Fanlar akademiyasi har bir sanatoriy boʻyicha kelgusi yil uchun Yoʻllanmalarni taqsimlash rejasini ishlab chiqadi va sanatoriylarning yuqori turuvchi vazirliklari, idoralari va tashkilotlari bilan kelishilgan holda 15-noyabrgacha Vazirlar Mahkamasiga tasdiqlash uchun kiritadi. 15. Fanlar akademiyasi Yoʻllanmalarni taqsimlash rejasi tasdiqlangandan soʻng uni oʻn ish kuni mobaynida sanatoriylarga yetkazadi, yoʻllanmalarni rasmiylashtiradi va ularni Fanlar akademiyasining haqiqiy aʼzolariga yetkazilishini taʼminlaydi. Zarurat boʻlganda, yil mobaynida Yoʻllanmalarni taqsimlash rejasiga asosli sabablardan (tibbiy koʻrsatma, kishi rad etishi va boshqa asosli sabablar) kelib chiqqan holda oʻzgartirishlar kiritilishi mumkin. Oʻzgartirishlar Fanlar akademiyasi tomonidan tegishli sanatoriylarning yuqori turuvchi vazirliklari, idoralari va tashkilotlari bilan kelishilgan holda kiritiladi. Bunda Fanlar akademiyasi har oyning 30-sanasiga qadar sanatoriylar tomonidan oʻrinlar ajratishi uchun tuzatishlar kiritilgan parametrlarini sanatoriylarga yetkazadi. 16. Yoʻllanmalar bosmaxona usulida bosilgan, tartib raqamiga ega boʻlgan maxsus blankalarda va “Fanlar akademiyasining haqiqiy aʼzosi uchun yoʻllanma” soʻzlari yozilgan tegishli shtamp bilan tasdiqlanadi hamda ularda qaytarma talon boʻlishi shart. 17. Fanlar akademiyasi qonunchilik hujjatlarida belgilangan tartibda yoʻllanmalar reyestrini yuritadi. 18. Fanlar akademiyasi Yoʻllanmalarni taqsimlash rejasiga muvofiq har yili 15-yanvargacha sanatoriylar bilan Fanlar akademiyasining haqiqiy aʼzolarini sogʻlomlashtirish yuzasidan shartnomalar tuzadi. 19. Sanatoriylar bilan tuzilgan shartnomalarga muvofiq sanatoriylar Fanlar akademiyasining haqiqiy aʼzolari va ularni kuzatuvchi shaxslarning qabul qilinishini taʼminlaydilar. 20. Sanatoriylar bilan tuzilgan shartnomalar shartlari toʻliq bajarilishiga, shuningdek koʻrsatiladigan xizmatlar sifati uchun sanatoriylar rahbarlari shaxsan masʼuldirlar. 21. Fanlar akademiyasining haqiqiy aʼzolari va kuzatuvchilarning salomatligini mustahkamlash uchun xarajatlarni moliyalashtirish Fanlar akademiyasi xarajatlarining belgilangan tartibda roʻyxatdan oʻtkazilgan smetasida yoʻllanmalar uchun toʻlovga har yili maqsadli tartibda nazarda tutiladigan budjet mablagʻlari hisobidan amalga oshiriladi. 22. Sanatoriylar har oyning 5-kunigacha oʻtgan oyda Fanlar akademiyasining haqiqiy aʼzolari va ularni kuzatuvchi shaxslar amalda foydalangan yoʻllanmalardan kelib chiqib bajarilgan ishlar dalolatnomalari va oʻzaro hisob-kitoblarning taqqoslash dalolatnomalarini Fanlar akademiyasiga taqdim etib, hisob-kitoblarni amalga oshiradilar. Fanlar akademiyasiga taqdim etiladigan maʼlumotlarning ishonchliligi va asoslanganligi uchun sanatoriylar rahbarlari shaxsan masʼuldirlar. 23. Yoʻllanmadan faqat unda koʻrsatilgan Fanlar akademiyasining haqiqiy aʼzosi foydalanishi mumkin. Yoʻllanmaning boshqa shaxsga berilishiga yoʻl qoʻyilmaydi. Ushbu talab kuzatuvchilarga nisbatan qoʻllanilmaydi. 24. Sanatoriyga kelgan Fanlar akademiyasining haqiqiy aʼzolari va kuzatuvchilarda pasport, sogʻliqni saqlash muassasasi tomonidan berilgan sanatoriy-kurort kartasi (tibbiy xulosa) va yoʻllanma boʻlishi kerak. 25. Fanlar akademiyasining haqiqiy aʼzolari va kuzatuvchilarga “standart” yotoqxonalardan joy beriladi. Fanlar akademiyasining haqiqiy aʼzolari va kuzatuvchilar sanatoriylardagi mavjud qoʻshimcha xizmatlar uchun belgilangan toʻlovlarni oʻz hisobidan amalga oshirgan holda foydalanishlari mumkin. 26. Fanlar akademiyasining haqiqiy aʼzolari va kuzatuvchilar sanatoriyning davolovchi shifokori tayinlagan barcha zarur tibbiy muolajalar bilan birinchi navbatda taʼminlanadilar. 27. Davolanishga kelgan Fanlar akademiyasining haqiqiy aʼzosiga va kuzatuvchiga sanatoriy tomonidan yoʻllanmaning qaytish taloni Fanlar akademiyasiga topshirish uchun beriladi. Yoʻllanmaning qaytish talonida uning familiyasi, ismi va otasining ismi, sanatoriyda amalda boʻlgan vaqti koʻrsatiladi. 28. Fanlar akademiyasining haqiqiy aʼzolarini sogʻlomlashtirish uchun Yoʻllanmalarni tasdiqlangan rejasiga muvofiq sanatoriylarda joylarning ajratilishi yuzasidan sanatoriylar rahbarlari shaxsan javob beradilar. 29. Fanlar akademiyasining haqiqiy aʼzolari va kuzatuvchilarga berilgan va ular tomonidan foydalanilgan yoʻllanmalar boʻyicha hisob-kitob va nazorat Fanlar akademiyasi tomonidan olib boriladi. 30. Fanlar akademiyasi sanatoriy yoʻllanmalarining oʻz vaqtida va maqsadli berilishini taʼminlaydi. T/r Fanlar akademiyasining haqiqiy aʼzosi va uni kuzatuvchi shaxsning F.I.O. Doimiy yashash yoki vaqtincha turgan joyi Tibbiy maʼlumotnomaning tartib raqami va sanasi, shuningdek tibbiy maʼlumotnomani bergan muassasaning nomi Tibbiy maʼlumotnomada koʻrsatilgan sanatoriyning nomi Sanatoriyning nomi, yoʻllanmaning tartib raqami,muddati Yoʻllanmani bergan masʼul xodimning F.I.O. va imzosi Yoʻllanmani olgan Fanlar akademiyasi haqiqiy aʼzosining imzosi Sanatoriyga kelish kuni Sanatoriydan ketish kuni